Mandag er det et år siden, Mia Skadhauge Stevn forsvandt efter en bytur i Jomfru Ane Gade i Aalborg. I de følgende dage blev de tragiske omstændigheder omkring hendes forsvinden klarlagt, da det kom frem, at hun var steget ind i en mørk bil ved bustoppestedet ud for Netto på Vesterbro 6. februar tidligt om morgenen. Fire dage senere blev dele af hendes lig fundet i Dronninglund Storskov. Mias forsvinden påvirkede hele Danmark, og ud for Netto på Vesterbro, hvor den 22-årige sygeplejerskestuderende sidst blev set i live, blev der dannet et sandt blomsterhav, da mange nordjyder med buketter og lys viste deres medfølelse og sendte en sidste hilsen til Mia Skadhauge Stevn og den 21-årige Oliver Ibæk Lund, som var forsvundet få dage forinden. Det blev senere slået fast, at Oliver Ibæk Lund var druknet i Limfjorden i en tragisk ulykke. Mindes på årsdagen På årsdagen for Mias forsvinden bliver hun nu igen mindet med blomster og lys. I Hammer Bakker nord for Aalborg er der stillet lys ved det sted, hvor der blev fundet spor efter Mia Skadhauge Stevn. Ved Netto på Vesterbro i Aalborg er der stillet en blomst. En nu 37-årig mand har siden 10. februar sidste år været varetægtsfængslet i sagen. Han er sigtet for at have dræbt Mia Skadhauge Stevn.

Opsummering:
Der er stillet lys i Hammer Bakker og blomster på Vesterbro, hvor Mia Skadhauge Stevn sidst blev set i live.